Miami ła xe na inportante sità dei Stati Unii, situada su ła costa sud-orientałe del Stato de ła Flòrida. Miami, e tuta ła so àrea urbana, ła xe tacada infra del fiume Miami, ła baia de Biscayne, łe Everglades e l'Oçèano Atlàntego. Considerando unegamente el nùmaro de abitanti che i se cata rento dei so confini aministrativi, ła xe ła seconda sità de ła Flòrida, ma l'àrea urbana inte el so conpleso ła xe ła pi popołada del Stato. Miami łe xe stà fondada ufiçialmente fà sità el 28 de lujo del 1896, co na popołasion de çerca 400 abitanti. Inte el 1940 ghe viveva zà 172.172 persone. Pa'l çensimento del 2000, ła sità ła gaveva na popołasion de 362.470 abitanti, invençe ła vasta àrea metropułitana ła ghe ne contava in totałe óltra 2 miłioni. Inte el 2005, ła popołasion rexistrada da l'U.S. Census Bureau ła xe montada a 382.894 abitanti.